
Тыркум здашахэр
ТхьэмахуэкIэ Налшык зыщагъэса, я узыншагъэр къапщыта иужькIэ, ди футболистхэр Тыркум кIуащ.
«Спартак-Налшыкым» хэту Тыркум и Анталье щIыпIэм футболист пщыкIух кIуащ. Куэдым яфIэхьэлэмэт зэрыхъунум шэч хэлъкъым абыхэм я унэцIэхэр: гъуащхьэтетхэр — Цыган Николай, Степанов Алексей, Щоджэн Азэмэт, Хъаний Тимур; гъуащхьэхъумэхэр — Абазэ Руслан, Мэкъуауэ Залым, Беппаев Азэмэт, Суслов Кирилл; гъуащхьэхъумэныкъуэхэр — Щауей Алихъан, Гъурф Азэмэт, Рухаиа Гуджэ, Галин Дмитрий, Зинович Дмитрий, Мэшыкъуэ Хьэчим; гъуащхьауэхэр — Сирадзе Давидрэ Бажэ Амиррэ.
Зэрынэрылъагъущи, цIыху бжыгъэр зэкIа ирагъэкъуа къудейщ. Абыхэм ящыщу плIыр зэрыгъуащхьэтетыр къэплъытэмэ, джэгуну къэнэжыр мащIэщ. Пэжщ, уащыгугъ хъунущ Колумбием иджыри къимыкIыжа Буйтрагэ Даниелрэ Руа Карлосрэ. «Спартак-Налшыкым» и капитану илъэс зыбжанэкIэ щыта Джудович Миодраги Iуэхур зытетыр зригъэщIауэ зэкIэ мэгупсысэ. КъищынэмыщIауэ, ди щIалэхэм Тыркум иджыри футболист зыбжанэ къахыхьэну хуагъэфащэ.
Гуапэщ Мэзкуу и «Спартак»-м и щIалэгъуалэ гупым и капитану щыта, Урысей Федерацэм и ныбжьыщIэ командэ зыбжанэм жыджэру зыкъыщызыгъэлъэгъуа Бажэ Амир икIэм-икIэжым къызэрырашэлIэжар. Хэт ищIэн, адрей адыгэ щIалэхэри абы къыкIэлъыкIуэнкIэ хъунщ?!
«Спартак-Налшыкыр» тхьэмахуитIкIэ Тыркум щыIэнущ. Ди футболистхэм абы зыщагъэсэнущ икIи зэныбжьэгъугъэ зэIущIэхэр щрагъэкIуэкIынущ.
Къэхъун Бэч.
Болэр гъуащхьауэ нэхъ Iэзэщ
«Зэныбжьэгъугъэ-2014» кубокыр къэхьынымкIэ Санкт-Петербург щекIуэкIа СНГ-м хыхьэ къэралыгъуэхэм я щIалэгъуалэ гуп къыхэхахэм футболымкIэ я зэхьэзэхуэр вэсэмахуэ иухащ. Абы и гъуащхьауэ нэхъыфI хъуащ Болэ Руслан.
Урысей Федерацэм и щIалэгъуалэ командэ къыхэхам и гъуащхьауэ адыгэ щIалэм зэхьэзэхуэм щригъэкIуэкIа зэIущIихым топитху щыдигъэкIащ. Апхуэдэ зэфIэкI зиIа адрей гупхэм къахэкIакъым.
Болэ Руслан куэдкIэ и фIыгъэщ Урысей Федерацэм и командэ къыхэхар финалым зэрынэсар. Абы хигъэщIащ Молдавием, Литвам, Санкт-Петербург (тIэунейрэ), Къэзахъстаным я гуп нэхъыфIхэм я гъуэр. АрщхьэкIэ кIэух зэIущIэм Руслани хузэфIэкIыжа щыIэкъым — Украинэм 0:4-уэ къыхигъэщIащ.
Апхуэдэу щыт пэтми, Болэм зыхэт гупым дэщIыгъуу дыжьын медалыр къылъысащ. Нэгъабэрей дыщэр абы хэплъхьэжмэ, Iуэхур фIы дыдэщ.
Хьэтау Ислъам.
